bluuebunny/crossref_metadata_2025 huggingface dataset:
รูปแบบและประสิทธิภาพของระบบตัวกรองชีวภาพไนทริฟิเคชันสำหรับการเลี้ยงสัตว์น้ำระบบน้ำหมุนเวียน
Authors:   , กาญจนกุล ฐานวัฒน์
Published: October 2023

งานวิจัยนี้เป็นการศึกษาประสิทธิภาพการบำบัดแอมโมเนียรวมในระบบเลี้ยงสัตว์น้ำแบบปิดด้วยตัวกรองชีวภาพชนิด BCN-012 ในรูปแบบถังปฏิกรณ์ชีวภาพไนทริฟิเคชันต่างกัน 3 ชนิด โดยแบ่งการทดลองเป็น 4 ช่วง การทดลองช่วงที่ 1 เป็นการเปรียบเทียบจลนพลศาสตร์ในการบำบัดแอมโมเนียรวมของตัวกรองชีวภาพที่ผ่านการบ่มเชื้อเป็นเวลา 3 และ 6 เดือน พบว่าตัวกรองชีวภาพที่ผ่านการบ่มเชื้อเป็นเวลา 3 เดือนมีอัตราการบำบัดแอมโมเนียรวมสูงสุด (Vmax) และค่าคงที่เมื่ออัตราการบำบัดแอมโมเนียรวมเป็นครึ่งหนึ่งของอัตราการบำบัดแอมโมเนียรวมสูงสุด (Ks) สูงกว่าตัวกรองชีวภาพที่ผ่านการบ่มเชื้อเป็นเวลา 6 เดือน โดยค่าอัตราการบำบัดแอมโมเนียรวมสูงสุด เท่ากับ 73.20 และ 53.92 มก.ไนโตรเจน/ตร.ม./วัน และค่าคงที่เมื่ออัตราการบำบัดแอมโมเนียรวมเป็นครึ่งหนึ่งของอัตราการบำบัดแอมโมเนียรวมสูงสุด เท่ากับ 6.47 และ 2.15 มก.ไนโตรเจน/ล. ตามลำดับ การทดลองช่วงที่ 2 เป็นการเปรียบเทียบประสิทธิภาพของการเดินระบบถังปฏิกรณ์ชีวภาพรูปแบบตัวกลางจมตัว ตัวกลางเคลื่อนที่ และระบบโปรยกรอง ในการบำบัดสารประกอบอนินทรีย์ไนโตรเจนจากน้ำเสียสังเคราะห์ที่ความเข้มข้นแอมโมเนียรวมเริ่มต้น 1, 2 และ 3 มก.ไนโตรเจน/ล. พบว่าระบบโปรยกรองมีประสิทธิภาพไนทริฟิเคชันดีที่สุด เท่ากับ 1.336, 1.913 และ 2.779 มก.ไนโตรเจน/ตร.ม./ชม. ในขณะที่ระบบตัวกลางจมตัวมีอัตราการบำบัดแอมโมเนียรวมต่ำที่สุด เท่ากับ 0.930, 0.640 และ 2.361 มก.ไนโตรเจน/ตร.ม./ชม. ตามลำดับ การทดลองช่วงที่ 3 เป็นการเปรียบเทียบประสิทธิภาพของถังปฏิกรณ์ชีวภาพทั้ง 3 รูปแบบในการบำบัดสารอนินทรีย์ไนโตรเจนจากน้ำเสียจริงในระบบเลี้ยงปลานิล พบว่าทุกระบบมีความสามารถในการควบคุมปริมาณไนโตรเจนให้อยู่ในระดับที่ไม่เป็นอันตรายต่อสัตว์น้ำ โดยมีปริมาณแอมโมเนียรวมและไนไทรต์เฉลี่ยตลอดการทดลองใกล้เคียงกัน เท่ากับ 0.04±0.04 และ 0.04±0.03 มก.ไนโตรเจน/ล. ตามลำดับ และในวันสุดท้ายของการทดลองมีปริมาณไนเทรตสูงสุดในระบบตัวกลางจมตัว ตัวกลางเคลื่อนที่ และระบบโปรยกรอง เท่ากับ 15.11±0.88, 12.88±4.00 และ 17.08±2.22 มก.ไนโตรเจน/ล. ตามลำดับ สำหรับการทดลองช่วงสุดท้ายเป็นการเปรียบเทียบประสิทธิภาพไนทริฟิเคชันของถังปฏิกรณ์ชีวภาพที่ผ่านการบำบัดน้ำเลี้ยงปลามาแล้วเป็นเวลา 60 วัน พบว่าทุกระบบมีประสิทธิภาพไนทริฟิเคชันเพิ่มขึ้นอย่างมีนัยสำคัญทางสถิติ (P<0.05)
ปริมาณโลหะหนักและโลหะมีค่าในซากโทรศัพท์มือถือและแนวทางการจัดการ
Authors:   , อาจศึก ณัฐวรรษ
Published: October 2023

งานวิจัยนี้มุ่งเน้นศึกษาปริมาณโลหะหนักและโลหะมีค่าในซากโทรศัพท์มือถือประกอบกับการสำรวจพฤติกรรมการใช้และการกำจัดโทรศัพท์มือถือที่เสียแล้วหรือไม่ได้ใช้แล้วของผู้บริโภคในเขตกรุงเทพมหานคร โดยใช้แบบสอบถามในการเก็บข้อมูล จำนวน 400 ชุด ผลการศึกษาพบว่าอายุการใช้งานโทรศัพท์มือถือของผู้ตอบแบบสอบถามอยู่ที่ 1-2 ปี กลุ่มตัวอย่างส่วนใหญ่มีโทรศัพท์มือถือที่เสียแล้วหรือไม่ได้ใช้งานแล้วเก็บไว้ที่บ้าน คิดเป็นร้อยละ 59.5 ซึ่งส่วนใหญ่เก็บซากโทรศัพท์ไว้เฉยๆที่บ้านไม่ได้ใช้ทำอะไร คิดเป็นร้อยละ 74.3 ส่วนสาเหตุหลักที่ยังเก็บโทรศัพท์มือถือที่เสียแล้วหรือไม่ได้ใช้งานแล้วคือไม่ทราบว่าจะนำไปทิ้งที่ไหน ในขณะที่การวิเคราะห์ปริมาณโลหะหนักและโลหะมีค่าด้วยวิธี XRF พบว่าโลหะทองแดง (Cu) มีปริมาณมากที่สุด ทั้งในแผ่นวงจรพิมพ์ ฝาครอบรวมแป้นพิมพ์ และหน้าจอผลึกเหลว ในขณะที่การคำนวณมูลค่าแร่โลหะที่มีค่าเปรียบเทียบระหว่างโทรศัพท์ประเภทปุ่มกดและประเภทหน้าจอสัมผัส ผลการวิจัยพบว่ามูลค่าแร่โลหะที่มีค่าที่คำนวณได้ในซากโทรศัพท์มือถือประเภทปุ่มกดมีมากกว่าโทรศัพท์มือถือประเภทหน้าจอสัมผัส ซึ่งคิดเป็นมูลค่า 19.37 และ 15.15 บาทต่อเครื่อง ตามลำดับ
ผลของกรดไขมันอิสระต่อสมบัติของเชื้อเพลิงชีวภาพไมโครอิมัลชันที่เตรียมจากน้ำมันพืชใช้แล้ว
Authors:   , เผนานนท์ ชนารดี
Published: October 2023

งานวิจัยนี้เป็นการศึกษาปริมาณกรดไขมันอิสระในน้ำมันพืชใช้แล้ว และศึกษาผลของโครงสร้างสารลดแรงตึงผิวร่วมแบบโซ่ตรง (1-Octanol) และแบบกิ่งก้าน (Isooctanol) ที่มีผลต่อการเกิดวัฏภาคของสารและสมบัติของเชื้อเพลิงชีวภาพไมโครอิมัลชันเปรียบเทียบกับมาตรฐานเชื้อเพลิงไบโอดีเซล (ASTM D6751) การศึกษาได้สุ่มตัวอย่างน้ำมันพืชใช้แล้วที่มีปริมาณกรดไขมันอิสระ ได้แก่ ร้อยละ 0.3 0.4 และ 0.5 โดยเริ่มต้นจากการบำบัดขั้นต้น ได้แก่ กระบวนการทางกายภาพเพื่อกำจัดสิ่งปนเปื้อนในน้ำมันพืช และการกำจัดกรดไขมันอิสระเพื่อลดปริมาณกรดไขมันอิสระในน้ำมันพืช ตามด้วยกระบวนการไมโครอิมัลชันเพื่อลดความหนืดของน้ำมันพืชใช้แล้ว โดยใช้การผสมสารที่มีสมบัติเป็นเชื้อเพลิง ได้แก่ น้ำมันผสมระหว่างน้ำมันพืชใช้แล้วและดีเซล และเอทานอล ซึ่งไม่สามารถรวมตัวเป็นเนื้อเดียวกันได้ ให้สามารถรวมตัวเป็นเนื้อเดียวกันด้วยสารลดแรงตึงผิวและสารลดแรงตึงผิวร่วม ผลการศึกษาพบว่าน้ำมันพืชใช้แล้วที่มีปริมาณกรดไขมันอิสระร้อยละ 0.5 ส่งผลต่อปริมาณการใช้สารลดแรงตึงผิวและสารลดแรงตึงผิวร่วม มีการใช้ปริมาณสารลดแรงตึงผิวและสารลดแรงตึงผิวร่วมในการทำให้รวมตัวเป็นเนื้อเดียวกันน้อยกว่า น้ำมันพืชใช้แล้วที่มีปริมาณกรดไขมันอิสระร้อยละ 0.4 และ 0.3 ตามลำดับ เนื่องจากกรดไขมันอิสระมีสมบัติเป็นสารลดแรงตึงผิว โดยสัดส่วนที่เหมาะสมในการผลิตเชื้อเพลิงชีวภาพไมโครอิมัลชันจากน้ำมันพืชใช้แล้วที่ผ่านกระบวนการบำบัดทางกายภาพคือ ใช้วัฏภาคของน้ำมันพืช/ดีเซล ร้อยละ 60 วัฏภาคของเอทานอล ร้อยละ 20 และสารลดแรงตึงผิว/สารลดแรงตึงผิวร่วม ร้อยละ 20 ตามลำดับ และสัดส่วนที่เหมาะสมในการผลิตเชื้อเพลิงชีวภาพไมโครอิมัลชันจากน้ำมันพืชใช้แล้วที่ผ่านการกำจัดกรดไขมันอิสระคือ ใช้วัฏภาคของน้ำมันพืช/ดีเซล ร้อยละ 90 วัฏภาคของเอทานอล ร้อยละ 5 และสารลดแรงตึงผิว/สารลดแรงตึงผิวร่วม ร้อยละ 5 ตามลำดับ ผลของการเปรียบเทียบสมบัติของเชื้อเพลิงชีวภาพ ไมโครอิมัลชันเทียบกับค่ามาตรฐานพบว่าเชื้อเพลิงชีวภาพไมโครอิมัลชันที่เตรียมจากสัดส่วนที่เหมาะสมผ่านเกณฑ์มาตรฐาน และโครงสร้างของสารลดแรงตึงผิวร่วมไม่มีผลต่อการเกิดวัฏภาคของสารและสมบัติของเชื้อเพลิงชีวภาพไมโครอิมัลชัน ดังนั้นการสังเคราะห์เชื้อเพลิงชีวภาพไมโครอิมัลชันจากน้ำมันพืชใช้แล้วเป็นทางเลือกที่เป็นมิตรต่อสิ่งแวดล้อมได้อีกทางหนึ่ง
เชื้อเพลิงชีวภาพจากน้ำมันปาล์มด้วยวิธีไมโครอิมัลชันโดยใช้สารลดแรงตึงผิวกลุ่มเอสเทอร์ชนิดไม่มีประจุ
Authors:   , ศิริรัตนประเสริฐ เพ็ญพธู
Published: October 2023

การนำน้ำมันปาล์มมาผลิตเชื้อเพลิงชีวภาพ เป็นหนึ่งในพลังงานทางเลือกที่ได้รับความสนใจ โดยน้ำมันปาล์มมีความหนืดสูง เมื่อนำไปใช้งานโดยตรงจะก่อให้เกิดปัญหาต่อการทำงานของเครื่องยนต์ ดังนั้นจึงต้องมีวิธีลดความหนืดของน้ำมันปาล์มก่อนนำไปใช้งาน ซึ่งไมโครอิมัลซิฟิเคชันเป็นหนึ่งในวิธีที่สามารถลดความหนืดของน้ำมันปาล์มได้ โดยการผสมของเหลว 2 ชนิดที่มีเฟสต่างกัน ได้แก่ น้ำมัน (น้ำมันปาล์มผสมร่วมกับน้ำมันดีเซล) เป็นเฟสที่ไม่มีขั้วและแอลกอฮอล์ (เอทานอลผสมร่วมกับบิวทานอล) เป็นเฟสที่มีขั้ว ให้สามารถรวมตัวเป็นเนื้อเดียวกันและมีความเสถียรทางอุณหพลศาสตร์ โดยใช้สารลดแรงตึงผิวและสารลดแรงตึงผิวร่วมเป็นสารเชื่อมประสาน เชื้อเพลิงไมโครอิมัลชันที่ได้จัดอยู่ในไมโครอิมัลชันรูปแบบวินเซอร์แบบที่ 2 หรือชนิดน้ำในน้ำมัน โดยในงานวิจัยนี้ศึกษาผลของสารลดแรงตึงผิวกลุ่มเอสเทอร์ชนิดไม่มีประจุ 3 ชนิด ได้แก่ เมทิลโอลิเอต เมทิลเอสเทอร์ และเอทิลเอสเทอร์ ซึ่งเมทิลเอสเทอร์และเอทิลเอสเทอร์สังเคราะห์ผ่านกระบวนการทรานส์เอสเทอริฟิเคชัน โดยมีโซเดียมไฮดรอกไซด์เป็นตัวเร่งปฏิกิริยา ต่อพฤติกรรมวัฎภาค ค่าความหนืดเชิงจลนศาสตร์ และสมบัติของเชื้อเพลิงชีวภาพ จากผลการศึกษา พบว่า เมทิลโอลิเอตและเมทิลเอสเทอร์สามารถทำให้วัฏภาคของน้ำมันปาล์มที่ผสมร่วมกับน้ำมันดีเซลและเอทานอลที่ผสมร่วมกับบิวทานอลรวมตัวเป็นเนื้อเดียวกันได้ และค่าความหนืดเชิงจลนศาสตร์ ความหนาแน่น จุดไหลเท และ ค่าความร้อน มีค่าใกล้เคียงเกณฑ์มาตรฐานน้ำมันไบโอดีเซล และจากการประเมินค่าใช้จ่ายเบื้องต้นในการผลิตเชื้อเพลิงชีวภาพด้วยวิธีไมโครอิมัลชัน พบว่า เชื้อเพลิงชีวภาพที่ใช้เมทิลเอสเทอร์เป็นสารลดแรงตึงผิวมีต้นทุนการผลิตต่ำที่สุด ดังนั้นการผลิตเชื้อเพลิงชีวภาพด้วยวิธีไมโครอิมัลชันสามารถใช้เมทิลเอสเทอร์ทดแทนเมทิลโอลิเอตได้
การปรับปรุงกระบวนการสังเคราะห์สีย้อมผ้ารีแอกทีฟโดยใช้หลักการซิกซ์ ซิกมา
Authors:   , สุวณิชย์ ธนภัทร
Published: October 2023

งานวิจัยนี้มีจุดประสงค์เพื่อแก้ปัญหาที่เกิดขึ้นกับกระบวนการสังเคราะห์สีย้อมผ้าสำหรับบริษัทกรณีศึกษา ซึ่งเป็นบริษัทข้ามขาติที่เข้ามาตั้งและดำเนินธุรกิจในประเทศไทย โดยมุ่งเน้นในการปรับปรุงผลผลิตที่ได้จากกระบวนการสังเคราะห์สีย้อมผ้ารีแอกทีฟประเภท REACTIVE-A Blue Base ซึ่งไม่เพียงแค่ลดความผันแปรของผลผลิตที่ได้เท่านั้น งานวิจัยนี้ยังมุ่งเน้นถึงการเพิ่มผลผลิตที่ได้จากกระบวนการสังเคราะห์สีย้อมรีแอกทีฟร่วมด้วย โดยการพัฒนาปรับปรุงกระบวนการสังเคราะห์มีการนำแนวทางซิกซ์ ซิกมา มาประยุกต์ใช้ จากกระบวนการสังเคราะห์สีย้อมผ้ารีแอกทีฟประเภท REACTIVE-A Blue Base ในปัจจุบันให้ผลผลิตที่มีความผันแปรสูง โดยให้ค่าผลผลิตอยู่ระหว่าง 90.4% - 99.1% (S.D. = 2.405 และ Cpk = -0.08) รวมถึงค่าเฉลี่ยของผลผลิตที่ได้มีค่าเท่ากับ 94.5% ซึ่งมีค่าต่ำกว่าค่าผลผลิตคาดหวังที่ 95% ตามที่บริษัทตั้งไว้ ในการดำเนินงานวิจัยนี้ดำเนินตามขั้นตอนของซิกซ์ ซิกมา ทั้ง 5 ขั้นตอน (DMAIC) เพื่อวิเคราะห์หาปัจจัยและค่าสภาวะที่เหมาะสมสำหรับกระบวนการสังเคราะห์สีย้อมรีแอกทีฟในแต่ละขั้นตอนและทั้งหมดของกระบวนการ ซึ่งจากการวิเคราะห์ตามหลักการของซิกซ์ ซิกมา ให้ผลหลังปรับปรุงกระบวนการพบว่าค่าความผันแปรของผลผลิตที่ได้จากกระบวนการสังเคราะห์สีย้อมรีแอกทีฟมีค่าลดลง ซึ่งให้ค่าระหว่าง 96.2% - 98.9% (S.D. = 0.630% และ Cpk = 1.56) รวมถึงค่าเฉลี่ยของผลผลิตที่ได้มีค่าเพิ่มขึ้นเท่ากับ 97.5% ซึ่งมากกว่าค่าผลผลิตคาดหวัง
การลดการขัดข้องของเครื่องอัดรีดแบบสกรูในการผลิตมาสเตอร์แบตช์
Authors:   , แสนทวีสุข ภานุเดช
Published: October 2023

งานวิจัยนี้มีวัตถุประสงค์เพื่อลดการขัดข้องของเครื่องอัดรีดแบบสกรูในการผลิตมาสเตอร์แบตช์ ระบบการทำงานของเครื่องอัดรีดแบบสกรูนี้แบ่งได้เป็น 4 ระบบ ได้แก่ ระบบไฟฟ้า ระบบเครื่องกล ระบบน้ำหล่อเย็นและระบบสุญญากาศ จากการวิเคราะห์ปัญหาการขัดข้องของระบบต่างๆ เหล่านั้น พบว่าสาเหตุสำคัญของการขัดข้องเกิดจากแผนการบำรุงรักษาเชิงป้องกันที่มีอยู่เดิมไม่สมบูรณ์ ไม่ครอบคลุมทุกกิจกรรมที่จำเป็นและช่วงระยะเวลาการทำกิจกรรมไม่เหมาะสม ซึ่งเดิมทุกกิจกรรมของการบำรุงรักษาเชิงป้องกันมีการกำหนดช่วงระยะเวลาทุก 2 เดือน ซึ่งนานเกินไป ส่งผลให้มีจำนวนการขัดข้องของเครื่องอัดรีดแบบสกรูมากถึง 42.75 ครั้งต่อเดือน วิธีการดำเนินงานวิจัยมีดังนี้ 1) รวบรวมข้อมูลจำนวนการขัดข้องและช่วงระยะเวลาที่ใช้งานได้ของเครื่องอัดรีดแบบสกรูและทำการแยกตามระบบต่างๆ ของเครื่อง 2) วิเคราะห์หาสาเหตุของการเกิดอาการขัดข้อง 3) ค้นหาและปรับปรุงกิจกรรมที่ต้องปฏิบัติให้สอดคล้องกับสาเหตุของการเกิดอาการขัดข้อง 4) วิเคราะห์และกำหนดช่วงระยะเวลาของการทำกิจกรรมให้เหมาะสม 5) นำกิจกรรมมากำหนดเป็นวิธีการปฏิบัติงานและปรับปรุงแผนของการบำรุงรักษาเชิงป้องกัน ผลการดำเนินงานพบว่ากิจกรรมสำหรับระบบไฟฟ้าแบ่งได้สองกลุ่ม กลุ่มที่หนึ่งมีช่วงระยะเวลาของการบำรุงรักษาทุก 2 สัปดาห์และกลุ่มที่สองมีช่วงระยะเวลาทุก 1 เดือน ส่วนกิจกรรมสำหรับระบบเครื่องกล ระบบน้ำหล่อเย็นและระบบสุญญากาศมีช่วงระยะเวลาทุก 1 เดือน หลังการปรับปรุงพบว่า จำนวนการขัดข้องของเครื่องอัดรีดแบบสกรูลดลงเหลือ 24.25 ครั้งต่อเดือน ส่วนค่า MTBF เพิ่มขึ้นจาก 220.28 ชั่วโมง เป็น 273.31 ชั่วโมง และเวลาในการบำรุงรักษาเชิงป้องกันกับเวลาในการบำรุงรักษาหลังเกิดเหตุขัดข้องรวมลดลง 40.10%
การลดรอบเวลาของกระบวนการนำสารซัลโฟลานกลับคืนในการผลิตไซยานูริกฟลูออไรด์ในอุตสาหกรรมการผลิตสีย้อมผ้าฝ้าย
Authors:   , สุวรรณนิกรกุล อรียา
Published: October 2023

งานวิจัยนี้มีวัตถุประสงค์เพื่อลดรอบเวลาในกระบวนการผลิตสารไซยานูริกฟลูออไรด์โดยลดเวลาในขั้นตอนที่เป็นจุดคอขวด คือ ขั้นตอนการตกตะกอน และขั้นตอนการกลั่นแห้งของกระบวนการนำสารซัลโฟลานกลับคืน ในขณะเดียวกันต้องสามารถควบคุมไม่ให้ค่าความเข้มข้นของเกลือ และความเข้มข้นของสารซัลโฟลานเกินกว่าค่าที่โรงงานกำหนดไว้ โดยงานวิจัยนี้ได้ดำเนินการตามแนวทางของซิกซ์ ซิกมา สาเหตุของรอบเวลายาวนานถูกกำหนดและคัดเลือกด้วยเกณฑ์การประยุกต์ของการวิเคราะห์ลักษณะข้อบกพร่องและผลกระทบ (Failure Mode and Effect Analysis) จากนั้นจึงใช้วิธีการพื้นผิวตอบสนอง (Response Surface Methodology) ประเภทการออกแบบบอกซ์-เบห์นเคน (Box-Behnken Design) เพื่อตรวจสอบพารามิเตอร์ปรับตั้งเครื่องจักรทั้ง 6 ปัจจัย ที่ส่งผลกระทบต่อตัวแปรตอบสนอง และเพื่อหาพารามิเตอร์การปรับตั้งเครื่องจักรที่ดีที่สุดเพื่อให้รอบเวลาต่ำที่สุด โดยขั้นตอนการตกตะกอนมีสภาวะที่เหมาะสมคือ อัตราการไหลเท่ากับ 1,115 กิโลกรัม/ชั่วโมง ความเร็วใบพัดของถังตกตะกอนเท่ากับ 0.5 รอบ/นาที และช่วงเวลารอการตะกอนเท่ากับ 0 ชั่วโมง สำหรับขั้นตอนการกลั่นแห้งมีสภาวะที่เหมาะสมคือ ความดันเท่ากับ 30 มิลลิบาร์ อุณหภูมิเท่ากับ 180oC และความเร็วใบพัดของเครื่องกลั่นแห้งเท่ากับ 20 รอบ/นาที จากนั้นจึงทำการทดลองยืนยันผลเพื่อยืนยันว่าการตั้งค่าเครื่องใหม่สามารถลดรอบเวลาและควบคุมความเข้มข้นของเกลือ ความเข้มข้นของสารซัลโฟลานได้ตามข้อกำหนดของโรงงาน ในขั้นตอนการควบคุมกระบวนการได้จัดทำแผนการควบคุมเพื่อใช้ในการควบคุมกระบวนการ ปัจจัยนำเข้า และตัวแปรตอบสนอง ผลของการปรับปรุงสรุปได้ว่ารอบเวลาเฉลี่ยของขั้นตอนการตกตะกอนลดลงจาก 12.29 ชั่วโมง/รอบการผลิต เหลือ 9.20 ชั่วโมง/รอบการผลิต และรอบเวลาเฉลี่ยของขั้นตอนการกลั่นแห้งลดลงจาก 12.23 ชั่วโมง/รอบการผลิต เหลือ 9.64 ชั่วโมง/รอบการผลิต สำหรับค่าความเข้มข้นของเกลือโดยเฉลี่ยลดลงจาก 0.94% เหลือ 0.72% และค่าความเข้มข้นของสารซัลโฟลานโดยเฉลี่ยลดลงจาก 2.55% เหลือ 1.17% ซึ่งเป็นไปตามข้อกำหนดของโรงงาน
การเพิ่มผลิตภาพในกระบวนการทำให้แห้งแบบพ่นฝอยในการผลิตสีย้อมผ้า
Authors:   , จันทะมาศ อาภาพร
Published: October 2023

งานวิจัยนี้มีวัตถุประสงค์เพื่อปรับปรุงกระบวนการผลิตเพื่อเพิ่มผลิตภาพของสีประเภทดีดาย ซึ่งผู้วิจัยได้เลือกแนวทางการปรับปรุงของซิกซ์ ซิกมา มาใช้ ในขั้นตอนการนิยามปัญหา ผู้วิจัยเริ่มจากการระบุสภาพปัญหาในกระบวนการรีเวิร์สออสโมซิสและกระบวนการทำให้แห้งแบบพ่นฝอยซึ่งพบว่า สีย้อมผ้าประเภทดีดายมีผลิตภาพต่ำที่สุดคือ 19.97 เปอร์เซ็นต์ แล้วจึงกำหนดเป้าหมายในการเพิ่มผลิตภาพขึ้น 50 เปอร์เซ็นต์ ในขั้นตอนการวัด ผู้วิจัยได้ตรวจสอบระบบการวัดพบว่า มีการสอบเทียบเครื่องมือวัดอยู่เป็นประจำจึงได้ค่าวัดที่น่าเชื่อถือ ในขั้นตอนการวิเคราะห์สาเหตุ ผู้วิจัยได้วิเคราะห์สาเหตุของปัญหาโดยใช้แผนผังแสดงความสัมพันธ์และแผนผังสาเหตุและผลแล้วจึงจัดลำดับความสำคัญของสาเหตุโดยใช้ตารางแสดงความสัมพันธ์ของสาเหตุและผล ต่อมาในขั้นตอนการปรับปรุง ผู้วิจัยได้นำสาเหตุที่เลือกมาพิสูจน์นัยสำคัญและกำหนดค่าที่เหมาะสมโดยใช้การออกแบบการทดลองแบบการปรับตั้งค่ากระบวนการทีละปัจจัยและแบบบอกซ์-เบห์นเคน และได้ค่าของปัจจัยนำเข้าที่เหมาะสมคือ ขนาดหัวฉีด 2.5 มิลลิเมตร 1 หัว ปริมาณน้ำล้างเมมเบรน 1712 กิโลกรัม ปริมาณน้ำล้างระบบ 324 กิโลกรัม และอุณหภูมิอากาศร้อน 114 องศาเซลเซียส และในขั้นตอนการติดตามและควบคุม ผู้วิจัยได้ทำการทดลองเพื่อยืนยันผลและจัดทำแผนควบคุม ใบตรวจสอบ วิธีการปฏิบัติงาน แผนภูมิควบคุมและกราฟเพื่อควบคุมปัจจัยในกระบวนการ ค่าผลิตภาพ และตัวชี้วัดทางด้านคุณภาพให้เป็นไปตามข้อกำหนดของโรงงาน ผลการปรับปรุงพบว่า ผลิตภาพของสีประเภทดีดายเพิ่มขึ้นจาก 19.97 เปอร์เซ็นต์เป็น 31.69 เปอร์เซ็นต์ ซึ่งผลิตภาพมีค่าเพิ่มขึ้น 58.66 เปอร์เซ็นต์
การพัฒนาระบบต้นทุนต่อหน่วยคลินิกทันตกรรมพิเศษ คณะทันตแพทยศาสตร์
Authors:   , ล้อเหล็กเพชร เบญจพร
Published: October 2023

งานวิจัยนี้มีวัตถุประสงค์เพื่อพัฒนาระบบต้นทุนต่อหน่วยของคลินิกบริการทันตกรรมพิเศษ คณะทันตแพทยศาสตร์ ซึ่งองค์กรจำเป็นต้องทราบต้นทุนที่มีหน่วยเดียวกับรายได้เพื่อคำนวณผลกำไรหรือขาดทุนของแต่ละบริการเพราะเป็นตัวชี้วัดประสิทธิภาพการดำเนินงาน นอกจากนี้งานวิจัยดังกล่าวสามารถใช้เป็นแนวทางในการประยุกต์เพื่อพัฒนาระบบต้นทุนให้แก่หน่วยงานทันตกรรมอื่นได้ ในการวิเคราะห์ต้นทุนต่อหน่วยเริ่มต้นโดยการจัดกลุ่มบริการเพื่อหาหน่วยต้นทุนที่มีหน่วยเดียวกับรายได้และสามารถใช้ในการคำนวณต้นทุนได้จริง จากนั้นแยกหมวดหมู่ทางบัญชีเพื่อวิเคราะห์การใช้ทรัพยากรของแต่ละหน่วยงานจนถึงกิจกรรมที่ก่อให้เกิดรายได้พร้อมทั้งรวบรวมข้อมูลต้นทุนตามความสัมพันธ์กับหน่วยต้นทุน ได้แก่ ต้นทุนทางตรงและต้นทุนทางอ้อม โดยต้นทุนทางตรงประกอบด้วย ต้นทุนวัสดุทางตรง, ต้นทุนแรงงานทางตรง และค่าปฏิบัติการ ในส่วนของต้นทุนทางอ้อมประกอบด้วยค่าใช้จ่าย 3 ส่วน ได้แก่ ค่าโสหุ้ยหน่วยงานหลัก, ค่าโสหุ้ยหน่วยงานสนับสนุน และค่าใช้จ่ายผู้จัดการคลินิก ทั้งนี้เพื่อความแม่นยำผู้วิจัยเลือกใช้วิธีการปันส่วนกลับไปกลับมาในการปันส่วนต้นทุนจากหน่วยงานสนับสนุนไปยังหน่วยงานหลัก จากผลการวิจัยพบว่าคลินิกบริการทันกรรมพิเศษ คณะทันตแพทย์ศาสตร์มีต้นทุนรวมทั้งสิ้นจำนวน 147,575,775 บาท ประกอบด้วยค่าวัสดุทางตรงจำนวน 18,277,571 บาท ค่าแรงงานทางตรงจำนวน 73,027,319 บาท ค่าห้องปฏิบัติการจำนวน 25,319,479 บาท และค่าโสหุ้ยจำนวน 30,951,405 บาท นอกจากนี้ยังพบว่าเกิดผลขาดทุนจากการให้บริการ 8 รายการ จำนวน 2,964,310 บาท อย่างไรก็ตามองค์กรนี้ยังมีผลกำไร ซึ่งเกิดจากการดำเนินงานทั้งสิ้นจำนวน 38,959,323 บาท
การบริหารจัดการน้ำในลุ่มน้ำเจ้าพระยาตอนล่างด้วยเทคนิคการหาค่าที่เหมาะสมที่สุด
Authors:   , เตชะมานิ อินทิรา
Published: October 2023

ปัจจุบันการเจริญเติบโตของธุรกิจอุตสาหกรรมและเกษตรกรรมเกิดขึ้นอย่างรวดเร็ว อีกทั้งการเพิ่มขึ้นของจำนวนประชากร ทำให้การใช้ทรัพยากรเพื่อผลิตสินค้าและบริการเพิ่มสูงขึ้นตามไปด้วย ทรัพยากรน้ำเป็นหนึ่งในทรัพยากรที่กำลังประสบปัญหาการขาดแคลน การบริหารจัดการน้ำอย่างมีประสิทธิภาพเพื่อจัดสรรปริมาณน้ำที่มีอยู่อย่างจำกัดให้เหมาะสมสำหรับความต้องการด้านต่างๆ เช่น เกษตรกรรม อุตสาหกรรม การท่องเที่ยว และการอุปโภคบริโภค สามารถช่วยบรรเทาปัญหาการขาดแคลนน้ำและส่งเสริมการพัฒนาด้านเศรษฐกิจและสังคมได้ พื้นที่ลุ่มน้ำเจ้าพระยาตอนล่างนับว่าเป็นพื้นที่เศรษฐกิจที่สำคัญของประเทศไทย ซึ่งนอกจากจะเป็นที่ตั้งของเมืองหลวงแล้วยังเป็นแหล่งรวมพื้นที่เกษตรกรรมและอุตสาหกรรมหลักของประเทศ ดังนั้นการบริหารจัดการน้ำให้มีความเหมาะสมและเพียงพอต่อความต้องการของภาคส่วนต่างๆ จึงเป็นสิ่งสำคัญ งานวิจัยนี้จัดทำขึ้นโดยมีวัตถุประสงค์เพื่อกำหนดแนวทางการปล่อยน้ำที่ช่วยลดปัญหาการขาดแคลนน้ำและน้ำท่วมในบริเวณลุ่มน้ำเจ้าพระยาตอนล่างให้ได้มากที่สุด โดยใช้แบบจำลองการหาค่าที่เหมาะสมที่สุด งานวิจัยนี้จะแบ่งออกเป็น 2 ส่วน โดยส่วนแรกเป็นการศึกษาผลของเวลาการเดินทางของน้ำต่อความถูกต้องของแบบจำลอง โดยเปรียบเทียบผลที่ได้จากแบบจำลองที่พิจารณาเวลาการเดินทางของน้ำจากต้นน้ำมายังปลายน้ำกับผลที่ได้จากแบบจำลองที่ไม่พิจารณาเวลาการเดินทางของน้ำ จากการเปรียบเทียบพบว่า เวลาการเดินทางของน้ำเป็นปัจจัยสำคัญต่อความถูกต้องของแบบจำลอง ดังนั้นแบบจำลองที่พิจารณาเวลาการเดินทางของน้ำจึงถูกเลือกใช้ต่อในงานวิจัยส่วนที่สอง ซึ่งมุ่งเน้นการพัฒนาเครื่องมือในการบริหารจัดการน้ำในสถานการณ์ปัจจุบันและอนาคต โดยมีการวิเคราะห์ความไวของแบบจำลองจากการสร้างสถานการณ์เพื่อประเมินประสิทธิภาพของมาตรการการรับมือและบริหารจัดการกับเหตุการณ์ที่อาจเกิดขึ้นได้ในอนาคต โดยสถานการณ์ที่นำมาศึกษาได้แก่ การรณรงค์การประหยัดน้ำ การจำกัดพื้นที่เกษตรกรรม และการสร้างโครงสร้างทางน้ำเพิ่มเติม ผลจากแบบจำลองแสดงให้เห็นว่าการกำหนดแนวทางการปล่อยน้ำโดยใช้เทคนิคการหาค่าที่เหมาะสมสามารถช่วยลดความเสี่ยงการขาดแคลนน้ำและช่วยเพิ่มประสิทธิภาพการบริหารจัดการน้ำและสามารถใช้น้ำให้เกิดประโยชน์สูงสุดได้
การจัดการกำลังคนของคลินิกทันตกรรมพิเศษ
Authors:   , ดำรงค์กิจการ ศุภวิชญ์
Published: October 2023

งานวิจัยนี้มีวัตถุประสงค์เพื่อวางแผนกำลังคนของคลินิกทันตกรรมพิเศษ ซึ่งขาดอัตรากำลังที่จะรองรับการเติบโตขององค์กร และการมอบหมายงานที่ไม่เหมาะสมส่งผลให้เจ้าหน้าที่ทำงานหนัก จึงมีแนวคิดที่จะแก้ปัญหาการขาดอัตรากำลังและการวิเคราะห์งานให้เหมาะสมกับหน้าที่ โดยเริ่มจากจากการวิเคราะห์สถานการณ์ปัจจุบัน ทำให้ทราบถึงกระบวนการดำเนินงาน (IDEF0) โครงสร้างองค์กร (OBS) กรอบอัตรากำลังปัจจุบัน โดยการสร้างเมทริกซ์เพื่อดูว่าผู้รับผิดชอบแต่ละงานมีตำแหน่งใดบ้าง จากนั้นจึงทำการวิเคราะห์ขอบเขตของงานด้วยการจำแนกงาน (WBS )และความต้องการทางด้านกำลังคน (Demand Analysis) โดยพิจารณาในส่วนของภาระงาน (WL) และผู้รับผิดชอบตามคุณสมบัติที่ระบุไว้ใน JD และ JS นอกจากนี้ยังต้องวิเคราะห์การตอบสนองต่อความต้องการทางด้านกำลังคน (Supply Analysis) โดยพิจารณาปัจจัยอื่นที่เกี่ยวข้องด้วย คือ อัตราการขาดงาน (AR) และอัตราการหมุนเวียนของพนักงาน (TR) ซึ่งอัตราการขาดงานและอัตราการหมุนเวียนของพนักงานเฉลี่ยอยู่ที่ 5% และ 6% ตามลำดับ ซึ่งอยู่ในเกณฑ์ปกติ ดังนั้น กำลังคนที่มีอยู่ในปัจจุบันของคลินิกทันตกรรมพิเศษในปี 2558 มีทั้งหมด 59 คน

เมื่อทราบกำลังคนในปัจจุบันแล้ว จึงนำมาวิเคราะห์ส่วนต่างทางด้านกำลังคน (Gap Analysis) โดยเปรียบเทียบระหว่างกำลังคนที่ต้องการ กับกำลังคนที่มีอยู่ในปัจจุบัน ซึ่งผลจากการวิเคราะห์ส่วนต่างนี้ทำให้ทราบว่าการให้บริการคลินิกทันตกรรมพิเศษมีชั่วโมงการว่างงานรวมอยู่ที่ 22,375 ชั่วโมงต่อปี และมีชั่วโมงการทำงานมากเกินไปอยู่ที่ 30,162 ชั่วโมงต่อปี ซึ่งเมื่อทำการแก้ไข มีชั่วโมงการว่างงานรวมอยู่ที่ 16,581 ชั่วโมงต่อปี ลดลงร้อยละ 25.89 และชั่วโมงการทำงานมากเกินไปรวมอยู่ที่ 25,460 ชั่วโมงต่อปี ลดลงร้อยละ 15.59 และได้นำชั่วโมงการทำงานที่มากเกินไปหลังจากปรับปรุงแล้วนำไปทำการวางแผนเพิ่มงานล่วงเวลา (OT) โดยเฉลี่ยต้องเปิดการทำงานล่วงเวลาเพิ่ม 21 ยูนิตต่อวัน

สุดท้ายทำการวางแผนอัตรากำลังในอนาคตโดยการใช้เทคนิคการพยากรณ์แบบฤดูกาลของวินเตอร์และการพยากรณ์แบบวิเคราะห์การถดถอย โดยเลือกรูปแบบการพยากรณ์จากค่าความคลาดเคลื่อนของการพยากรณ์ ทำให้สามารถวิเคราะห์กำลังคนที่ต้องการของคลินิกทันตกรรมพิเศษปี 2559 โดยส่วนต่างของกำลังคนในปัจจุบันกับอัตรากำลังที่ต้องการในอนาคตได้
การจัดตารางการใช้งานรถไฟฟ้าและการซ่อมบำรุงเชิงป้องกัน
Authors:   , ศรีประพฤทธิ์ชัย ยุวรัตน์
Published: October 2023

เนื่องจากธุรกิจการให้บริการรถไฟฟ้าเป็นธุรกิจที่มีต้นทุนสูงจึงต้องการการบริหารจัดการที่มีประสิทธิภาพมากที่สุด โดยเฉพาะรถไฟฟ้าซึ่งเป็นหัวใจหลักของการทำงาน งานวิจัยฉบับนี้มีวัตถุประสงค์เพื่อหาวิธีการจัดตารางการใช้งานรถไฟฟ้าและการทำงานซ่อมบำรุงเชิงป้องกัน โดยใช้รถไฟฟ้าจำนวนน้อยที่สุด ทั้งนี้จะต้องสามารถให้บริการเดินรถไฟฟ้าได้ตามตารางการเดินรถที่กำหนดไว้ จำนวนรถไฟฟ้าที่น้อยที่สุดสำหรับการให้บริการนั้นจะขึ้นอยู่กับระยะทางและความถี่ในการให้บริการ โดยระยะทางที่มากขึ้นจะต้องใช้จำนวนรถมากขึ้น และความถี่การให้บริการที่มากขึ้นหรือเวลาห่างระหว่างขบวนที่น้อยลงจะต้องใช้จำนวนรถที่มากขึ้นด้วยเช่นกัน ทั้งนี้ตารางการเดินรถส่วนใหญ่จะแบ่งช่วงเวลาการให้บริการเป็นช่วงชั่วโมงเร่งด่วนและชั่วโมงปกติ โดยชั่วโมงเร่งด่วนจะมีความถี่การให้บริการมากกว่าชั่วโมงปกติ ทำให้อาจจะมีรถไฟฟ้าว่างจากการให้บริการ ในช่วงเวลาปกติจึงสามารถทำงานซ่อมบำรุงรถไฟฟ้าขบวนที่ว่างระหว่างวันได้ และยังมีเวลาว่างที่สามารถทำงานซ่อมบำรุงเพิ่มเติมได้ในช่วงกลางคืน เนื่องจากรถไฟฟ้าจะเข้าทำงานซ่อมบำรุงเมื่อถูกใช้ไปตามระยะทางที่กำหนด จึงทำการพิจารณาการจัดตารางการใช้งานรถไฟฟ้าแบบสมดุลซึ่งคือการใช้งานรถอย่างเท่าๆ กัน และแบบไม่สมดุลซึ่งคือการใช้รถไฟฟ้าบางขบวนเพื่อให้มีระยะทางสะสมถึงกำหนดการทำงานซ่อมบำรุงก่อน พบว่าการจัดตารางการใช้งานรถไฟฟ้าแบบไม่สมดุลจะทำให้เกิดความล่าช้าของการเข้าทำงานซ่อมบำรุงน้อยกว่า โดยรถไฟฟ้าที่เข้าทำงานซ่อมบำรุงล่าช้ากว่ากำหนดน้อยจะทำให้มีความเสี่ยงที่รถไฟฟ้าจะเสียหายและเกิดอุบัติเหตุน้อยลง นอกจากนี้การจัดตารางการใช้งานรถไฟฟ้าแบบไม่สมดุลจะช่วยกระจายความต้องการซ่อมบำรุงรถไฟฟ้าของแต่ละขบวน ทำให้สามารถบริหารจัดการการใช้งานศูนย์ซ่อมบำรุงรถไฟฟ้าง่ายขึ้น
ผลกระทบของเวลาในการฉีดสารเภสัชรังสีและค่าคะแนนมาตรฐานซีขีดเริ่มต่อการหาตำแหน่งของจุดกำเนิดการชักจากภาพสเปค ในผู้ป่วยโรคลมชักกลุ่มที่มีจุดกำเนิดการชักในสมองส่วนเทมโพรัล
Authors:   , รำจวนเกียรติ ศรัญญา
Published: October 2023

ในงานวิจัยนี้เราศึกษาผลกระทบของเวลาในการฉีดสารเภสัชรังสีและค่าคะแนนมาตรฐานซีขีดเริ่ม ต่อการหาตำแหน่งของจุดกำเนิดการชักจากภาพสเปค ในผู้ป่วยโรคลมชักกลุ่มที่ไม่ตอบสนองต่อการรักษาด้วยยากันชักและที่มีจุดกำเนิดการชักในสมองส่วนเทมโพรัล ที่มีผลการประเมินก่อนการผ่าตัดโดยภาพสเปคทั้งสภาวะที่ผู้ป่วยมีอาการชักและสภาวะที่ผู้ป่วยไม่มีอาการชัก ซึ่งมีตำแหน่งอ้างอิงที่ได้จากผลการผ่าตัดหรือผลการตรวจคลื่นไฟฟ้าสมองโดยวางขั้วไฟฟ้าบนผิวสมองจำนวน 23 คน เราทำการแบ่งผู้ป่วยทั้งหมดเป็นกลุ่มที่ฉีดช้า และกลุ่มที่ฉีดเร็ว โดยกลุ่มที่ฉีดช้าประกอบด้วยผู้ป่วยที่มีเวลาในการฉีดสารเภสัชรังสีมากกว่าจุดแบ่งเวลา ในทำนองเดียวกันกลุ่มที่ฉีดเร็วประกอบด้วยผู้ป่วยที่มีเวลาในการฉีดสารเภสัชรังสีน้อยกว่าหรือเท่ากับจุดแบ่งเวลา การระบุตำแหน่งจุดกำเนิดการชักในงานวิจัยนี้ใช้วิธีการประมวลผลภาพ SISCOS ซึ่งคล้ายกับการประมวลผลภาพ SISCOM  และใช้ค่าคะแนนมาตรฐานซีขีดเริ่มหลายๆ ค่าตั้งแต่ 1.0, 1.5, 2.0, 2.5 ถึง 3.0 โดยตำแหน่งจุดกำเนิดการชักเป็นบริเวณที่มีผลรวมค่าคะแนนมาตรฐานซีมากที่สุด ถ้าตำแหน่งจุดกำเนิดการชักจากภาพ SISCOS ไม่สอดคล้องกับตำแหน่งอ้างอิงจะถือว่าระบุตำแหน่งจุดกำเนิดการชักไม่ถูกต้อง สัดส่วนผู้ป่วยที่ระบุตำแหน่งจุดกำเนิดการชักไม่ถูกต้องเป็น 3/5 (60%) ในกลุ่มฉีดช้า และ 2/18 (11.1%) ในกลุ่มฉีดเร็ว ที่จุดแบ่งเวลา 32 วินาที และค่าคะแนนมาตรฐานซีขีดเริ่ม 2.0 ผลการทดสอบความสัมพันธ์โดย Fisher's exact test พบว่า เวลาฉีดสารเภสัชรังสีช้ามีความสัมพันธ์กับการระบุตำแหน่งไม่ถูกต้องที่จุดแบ่งเวลา 32 วินาที และค่าคะแนนมาตรฐานซีขีดเริ่ม 2.0 อย่างมีนัยสำคัญทางสถิติ (p<0.05) โดยค่าความเสี่ยงสัมพัทธ์เท่ากับ 5.4 (ช่วงความเชื่อมั่น 95%: 1.2172-23.9562) ทั้งนี้เราอาจกล่าวได้ว่าสำหรับผู้ป่วยโรคลมชักกลุ่มที่มีจุดกำเนิดการชักในสมองส่วนเทมโพรัล และมีผลการประเมินก่อนผ่าตัดด้วยภาพสเปค ที่มีเวลาในการฉีดสารเภสัชรังสีนานกว่า 32 วินาที มีความเสี่ยงจะถูกระบุตำแหน่งจากการประมวลผลภาพ SISCOS ไม่ถูกต้องที่ค่าคะแนนมาตรฐานซีขีดเริ่มเท่ากับ 2.0  มากกว่าผู้ป่วยที่เวลาในการฉีดสารเภสัชรังสีเร็วกว่า 32 วินาที ถึง 5.4 เท่า
การลดเวลาสูญเสียในกระบวนการผลิตน้ำจิ้มโดยใช้แนวคิดลีน ซิกซ์ ซิกมา
Authors:   , ฤทธิ์ประเสริฐศรี ฐิติมา
Published: October 2023

งานวิจัยนี้มีวัตถุประสงค์เพื่อลดเวลาสูญเสียที่เกิดขึ้นในกระบวนการผลิตน้ำจิ้ม อันเป็นสาเหตุให้ปริมาณผลผลิตน้ำจิ้มต่ำกว่าเป้าหมายที่วางแผนไว้ ส่งผลให้ไม่สามารถส่งมอบผลิตภัณฑ์ได้ทันตามกำหนดเวลา โดยนำแนวคิดลีน ซิกซ์ ซิกมา มาประยุกต์ใช้ในการแก้ปัญหา งานวิจัยนี้ดำเนินงานตามขั้นตอนของซิกซ์ ซิกมา ประกอบด้วย 5 ระยะ ดังนี้ 1) ระยะนิยามปัญหาที่เกิดขึ้น โดยทำการศึกษากระบวนการผลิตน้ำจิ้มและสภาพปัญหาของโรงงานกรณีศึกษา กำหนดปัญหาและขอบเขตในการวิจัย 2) ระยะการวัดสภาพปัญหา เริ่มด้วยการวิเคราะห์ความแม่นยำของระบบการวัดของระบบอัตโนมัติที่ใช้ในการควบคุมกระบวนการผลิต จากนั้นทำการรวบรวมข้อมูลต่างๆ ที่เกี่ยวข้องเพื่อระดมสมองหาปัจจัยนำเข้าที่ส่งผลกระทบต่อเวลาสูญเสียที่เกิดขึ้นในกระบวนการผลิตน้ำจิ้ม โดยใช้แผนภูมิก้างปลา นำปัจจัยที่ได้มาวิเคราะห์ความสัมพันธ์ของสาเหตุและผล และนำปัจจัยที่ผ่านการวิเคราะห์แล้วมาคัดกรองปัจจัยด้วยเทคนิค Failure mode and effect analysis 3) ระยะการวิเคราะห์ปัญหา เป็นการนำปัจจัยที่ผ่านการคัดกรองด้วยเครื่องมือทางสถิติต่างๆ มาหาสาเหตุที่แท้จริงของปัญหา โดยออกแบบและทำการทดลองแบบแฟคทอเรียล 2k 4) ระยะการปรับปรุงกระบวนการ ในขั้นตอนนี้ทำการหาระดับของปัจจัยที่เหมาะสม โดยทำการออกแบบการทดลองแบบส่วนประสมกลาง เพื่อหาค่าที่เหมาะสมในแต่ละปัจจัยให้มีเวลาที่ใช้ในกระบวนการผลิตน้ำจิ้มน้อยที่สุด โดยระดับของปัจจัยที่เหมาะสม คือ อุณหภูมิของน้ำเชื่อมที่ใช้ในการต้ม 77.6 องศาเซลเซียส และอุณหภูมิที่ใช้ต้มน้ำจิ้ม 91.0 องศาเซลเซียส 5) ระยะการควบคุมกระบวนการ โดยนำระดับของปัจจัยนำเข้าที่เหมาะสมทั้งหมดที่ได้จากผลการทดลองมาปฏิบัติจริง ผลจากการปรับปรุงกระบวนการพบว่า ระยะเวลาที่ใช้ในการผลิตน้ำจิ้มลดลงจาก 134 นาที เหลือ 70 นาที คิดเป็น 47.76% สามารถเพิ่มปริมาณผลผลิตน้ำจิ้มได้ 36.25 ตันต่อเดือน
การปรับปรุงความสามารถในการใช้งานโมบายแอพพลิเคชั่นแผนที่
Authors:   , ธนะจันทร์ ภัทรดา
Published: October 2023

การทดสอบความสามารถในการใช้งาน (Usability Test) เป็นเทคนิคที่มีประสิทธิภาพและจำเป็นในการประเมินผลิตภัณฑ์จากการทดสอบของผู้ใช้งานจริง เพื่อใช้ในการแก้ปัญหาในด้านการใช้งานและปรับปรุงคุณภาพของโมบายแอพพลิเคชั่น การทดสอบความสามารถในการใช้งานจึงถูกสนใจในงานวิจัยนี้ การทดสอบความสามารถในการใช้งานเป็นขั้นตอนที่สำคัญที่ทำให้ผู้ออกแบบระบบได้รู้ถึงข้อผิดพลาด เพื่อป้องกันไม่ให้เกิดความล้มเหลวในการลงทุนและสูญเสียทรัพยากรเพราะระบบที่สร้างขึ้นมานั้นไม่มีความสามารถในการใช้งาน หลักการความสามารถในการใช้งาน (Usability) ทั้ง 5 ของ Nielson และมาตรฐานสากล ISO: 9241-11 (1998) ถูกนำมาทดสอบและวิเคราะห์เป็นแนวทางการออกแบบเพื่อปรับปรุงส่วนเชื่อมต่อกับผู้ใช้งาน (UI) ตามข้อแนะนำการออกแบบตามความสามารถในการใช้งาน หรือ วิธีการออกแบบโดยยึดผู้ใช้เป็นศูนย์กลาง โดยในงานวิจัยได้ทดสอบเปรียบเทียบความสามารถในการใช้งานแอพพลิเคชั่นแผนที่ NOSTRA Map และแอพพลิเคชั่น Google Maps จำนวน 10 งานการทดสอบโดย 5 ผู้เข้าร่วมการทดสอบ เพื่อนำมาวิเคราะห์เป็นแนวทางในการออกแบบปรับปรุงได้เป็น NOSTRA Map เวอร์ชั่นใหม่ และนำมาทดสอบเปรียบเทียบกับเวอร์ชั่นเดิมอีกครั้ง ปัญหาที่พบในการใช้งานแอพพลิเคชั่น เช่น การใช้ภาษาเฉพาะของระบบที่เข้าใจยาก การออกแบบระบบที่มีฟังก์ชั่นการใช้ซับซ้อนเข้าถึงยาก การใช้ไอคอนที่ไม่สื่อความหมายและตำแหน่งในการวางไอคอนไม่เหมาะสม และปัญหาที่พบจากการทดสอบความสามารถใช้การใช้งานถูกนำมาวิเคราะห์เพื่อปรับปรุงเป็น NOSTRA Map เวอร์ชั่นใหม่ เมื่อทดสอบเปรียบเทียบเวอร์ชั่นใหม่กับเวอร์ชั่นเดิมอีกครั้งได้ผลความพึงพอใจในการใช้งานจากผู้เข้าร่วมการทดลองที่ดีขึ้น ผลความสามารถในการเรียนรู้และความถูกต้องสมบรูณ์ในการใช้งานในงานการทดสอบที่ 2 ดีขึ้นกว่าเวอร์ชั่นเดิม รวมถึงในงานการทดสอบที่ 2, 3, 5, 8 และ 10 มีผลประสิทธิภาพในการใช้งานดีขึ้นกว่าเวอร์ชั่นเดิม อีกทั้งในงานการทดสอบที่ 6 มีผลความสามารถในการจดจำเวอร์ชั่นใหม่ดีขึ้นกว่าเวอร์ชั่นเดิม
การลดภาระงานเข็นโดยการเทรดออฟระหว่างแรงกดอัดที่หมอนรองกระดูกสันหลังส่วนล่างและการใช้พลังงาน
Authors:   , ศิลาวงศ์ วริษา
Published: October 2023

ปัญหาหนึ่งจากงานเข็นที่ต้องเข็นตลอดเวลา คืออาจก่อให้เกิดอาการบาดเจ็บเรื้อรัง ซึ่งสามารถแก้ไข้ปัญหาได้โดยการลดน้ำหนักเข็นให้น้อยลง แต่วิธีนี้กลับกลายเป็นการเพิ่มความเหนื่อยล้าเพราะต้องเพิ่มจำนวนรอบในการเข็นเพื่อขนถ่ายสินค้าให้เสร็จ ดังนั้นเพื่อป้องกันผู้ทำงานให้ไม่ต้องรับภาระด้านใดด้านหนึ่งมากเกินไป งานวิจัยนี้ได้แก้ปัญหาโรงงานตัวอย่างที่พนักงานเข็นประสบปัญหาบาดเจ็บเรื้อรัง โดยการลดภาระงานเข็น จาก 2 แนวทาง คือ 1. การปรับปรุงรถเข็น และ 2. หาน้ำหนักบรรทุกสำหรับงานเข็น โดยการเทรดออฟระหว่างแรงกดอัดที่หมอนรองกระดูกสันหลังส่วนล่างและการใช้พลังงาน ผู้เข้าร่วมการวิจัยเป็นพนักงานในโรงงานเพศหญิงจำนวนรวม 28 คน มีอายุระหว่าง 23-51 ปี ผลการปรับปรุงรถเข็นพบว่าขนาดล้อ 125 มม. และระดับมือจับ 82 ซม. ได้ส่งผลต่อค่าแรงกดอัดที่หมอนรองกระดูกสันหลังส่วนล่างน้อยที่สุด คือเฉลี่ยที่ 4,195 นิวตัน ลดลงจากก่อนปรับปรุงคือเฉลี่ยที่ 5,094 นิวตัน ทั้งนี้การปรับระดับมือจับให้อยู่ในระดับเอวส่งผลต่อการลดลงของแรงกดอัดที่หมอนรองกระดูกสันหลังส่วนล่างอย่างมีนัยสำคัญ โดยเฉพาะกิจกรรมทางเลี้ยว ในขณะที่การเพิ่มขนาดล้อนั้นไม่ส่งผลต่อการลดลงของแรงกดอัดที่หมอนรองกระดูกสันหลังส่วนล่างอย่างมีนัยสำคัญ ซึ่งน่าจะเกิดจากพฤติกรรมการออกแรงผลักรถเข็นงานของพนักงานที่ได้กำหนดให้เป็นอิสระ และผลการหาน้ำหนักบรรทุกสำหรับงานเข็น ได้ใช้แนวคิดการหาน้ำหนักบรรทุกที่ได้ค่าต่ำสุดของผลรวมจากทั้ง 2 ตัวชี้วัด Load at minimize = Min (NormFc+ NormCal) ผลที่ได้คือน้ำหนักบรรทุกสำหรับงานเข็นที่มีแรงกดอัดที่หมอนรองกระดูกสันหลังส่วนล่างน้อยที่สุดที่ไม่ใช้พลังงานเพิ่มขึ้น น้ำหนักบรรทุกงานเข็นในโรงงานกรณีศึกษาได้ลดลงจากเดิมก่อนปรับปรุงที่ 135 กิโลกรัม เป็น 102 กิโลกรัม โดยส่งผลกระทบต่อแรงกดอัดที่หมอนรองกระดูกสันหลังส่วนล่างเฉลี่ย 3,021 นิวตัน และการใช้พลังงานเฉลี่ย 72 กิโลแคลอรีต่อขั่วโมง ซึ่งถือได้ว่าเป็นงานที่อยู่ในเกณฑ์ปลอดภัยทั้งต่อแรงที่มากระทำต่อร่างกายและความเหนื่อยล้า
การลดของเสียในกระบวนการผลิตยางรถยนต์โดยแนวทางซิกซ์ ซิกมา
Authors:   , มีครุฑ ศิรภัสสร
Published: October 2023

งานวิจัยนี้มีวัตถุประสงค์เพื่อลดอัตราการเกิดของเสียที่เกิดขึ้นในกระบวนการผลิตยางรถยนต์ ของกรณีศึกษาโรงงานผลิตยางรถยนต์ตัวอย่าง ดำเนินการโดย (1) การนิยามปัญหา (2) การตรวจวัดปัญหา (3) การวิเคราะห์ปัญหา (4) การแก้ไขปรับปรุงกระบวนการ และ (5) การควบคุมกระบวนการผลิต จากการสำรวจ ตรวจวัดสภาพปัญหา และคัดเลือกรุ่นยางรถยนต์ พบว่า ปริมาณการเกิดของเสียในกระบวนการขึ้นรูปยางมีค่าเฉลี่ย 846 ล้านในล้านส่วน (หรือ ppm) ต่อเดือน และมีมูลค่าความเสียหายเท่ากับ 1.08 ล้านบาทต่อเดือน เมื่อจัดอันดับความสำคัญของปัญหา โดยวิธีการพาเรโต พบว่าประเภทข้อบกพร่องที่เป็นของเสียสะสมมากกว่า 80% ของประเภทของเสีย คือ ข้อบกพร่องประเภท แรงกระทำในแนวรัศมีมีค่าต่ำกว่ามาตรฐาน (R) และประเภท มีเศษสิ่งสกปรกติอยู่ที่ยางรถยนต์ (F) ซึ่งมีจำนวนของเสียเฉลี่ย 495 ppm และ 238 ppm ต่อเดือน จากการวิเคราะห์ปัญหาด้วยหลักการทางสถิติ พบว่า ข้อบกพร่องประเภท R มีสาเหตุจากรอยต่อของขอบยางที่บริเวณแก้มยางไม่แนบสนิท และปรับปรุงโดยเพิ่มพื้นที่หน้าสัมผัสของรอยต่อให้มากขึ้น ส่วนข้อบกพร่องประเภท F มีสาเหตุจากสายพานลำเลียงเสื่อมชำรุดและขาดการทำความสะอาด รวมถึงพื้นที่บริเวณเครื่องจักรที่ทำการผลิตยางรถยนต์สกปรก ดำเนินการปรับปรุงโดย กำหนดแผนการตรวจสอบและการทำความสะอาด และทำการทดสอบสาเหตุปัจจัยด้วยวิธีทางสถิติ สุดท้ายทำการควบคุมการผลิตเพื่อป้องกันปัญหาไม่ให้เกิดซ้ำ จากผลการปรับปรุง พบว่า (1) จำนวนของเสียที่เกิดจากข้อบกพร่อง R และ F มีค่าเฉลี่ยลดลงเหลือ 99 และ 43 ppm ต่อเดือน ตามลำดับ หรือลดลงจากเดิม เท่ากับ 80% และ 81.9% ตามลำดับ และคิดเป็นผลประหยัด เดือนละ 0.5 ล้านบาท หรือปีละ 6 ล้านบาท (2) เมื่อนำสาเหตุที่พบไปประยุกต์ใช้กับกรณีการผลิตยางรถยนต์รุ่นต่างๆ ในโรงงาน เป็นระยะเวลา 3 เดือน พบว่าปริมาณของเสียโดยรวมมีค่าเฉลี่ยลดลงจาก 4,184 ppm เป็น 2,687 ppm ต่อเดือน หรือลดลงจากเดิม 35.8% และคิดเป็นผลประหยัดได้ 1.7 ล้านบาทต่อเดือน หรือ 20.4 ล้านบาทต่อปี
การศึกษาการใช้แอพพลิเคชั่นการวินิจฉัยสีบนมือถือเพื่อปรับปรุงการวิเคราะห์ปริมาณแคลเซียมในน้ำตัวอย่าง
Authors:   , มหิทธิหาญ สุพิชญา
Published: October 2023

งานวิจัยนี้มีวัตถุประสงค์เพื่อปรับปรุงการวิเคราะห์ปริมาณแคลเซียมในน้ำตัวอย่าง โดยใช้แอพพลิเคชั่นการวินิจฉัยสีบนมือถือ ดำเนินการโดย 1) ศึกษาอิทธิพลของค่าแคลเซียมในน้ำตัวอย่าง ความเข้มข้นของอีดีทีเอ และปริมาณอินดิเคเตอร์ ที่มีผลต่อค่าร้อยละของความคลาดเคลื่อนจากเป้าหมายของค่าแคลเซียม (%ไบอัส) โดยกำหนดปัจจัยค่าแคลเซียมในน้ำตัวอย่าง เท่ากับ 300 600 1,000 และ 1,500 ppm ความเข้มข้นของอีดีทีเอ เท่ากับ 0.003 0.0065 และ 0.01M และปริมาณอินดิเคเตอร์ เท่ากับ 31 92 และ 153 µg 2) หาความสัมพันธ์ของปัจจัยที่มีนัยสำคัญต่อค่า %ไบอัส  3) เปรียบเทียบความแม่นยำที่ได้ของวิธีพิจารณาจุดยุติทั้ง 3 วิธีการ คือ แอพพลิเคชั่นการวินิจฉัยสีบนมือถือ เครื่องไตเตรตอัตโนมัติ และพนักงาน โดยพิจารณาจากค่า %ไบอัส และค่าสัมประสิทธิ์ความผันแปรของการวัด (%CV)

จากผลการทดลองพบว่า 1) ค่าแคลเซียมในน้ำตัวอย่าง และความเข้มข้นของอีดีทีเอ มีผลต่อค่า %ไบอัสอย่างมีนัยสำคัญทางสถิติที่ α เท่ากับ 0.05 ขณะที่ปริมาณอินดิเคเตอร์ไม่มีผล  2) สมการความสัมพันธ์ระหว่างค่า %ไบอัสกับค่าแคลเซียมในน้ำตัวอย่างและความเข้มข้นของอีดีทีเอ พบว่ามีนัยสำคัญทางสถิติที่ α เท่ากับ 0.05 ด้วยค่าสัมประสิทธิ์ของการตัดสินใจ (R2) เท่ากับ 95.12% 3) วิธีพิจารณาจุดยุติด้วยแอพพลิเคชั่นฯ จะให้ค่าความแม่นยำมากที่สุด โดยให้ค่าเฉลี่ยของ %ไบอัส และ %CV ของการตรวจวัดค่าแคลเซียม เท่ากับ -0.8±1.0% และ 0.0% ตามลำดับ ขณะที่วิธีพิจารณาจุดยุติด้วยเครื่องไตเตรตอัตโนมัติ ซึ่งมีราคาสูงกว่า เมื่อเทียบกับ 2 วิธีที่เหลือ จะให้ค่า %ไบอัส เท่ากับ -1.9±1.8% และ %CV เท่ากับ 0.2% และวิธีพิจารณาจุดยุติโดยพนักงาน มีค่า %ไบอัส และค่า %CV  สูงสุด เท่ากับ -2.8±1.2% และ 2.3% ตามลำดับ
การสร้างสรรค์ผลงานทางดุริยางคศิลป์ ชุด ต้นข้าวแห่งอัมพวา
Authors:   , ทัศนบรรจง กฤษณพงศ์
Published: October 2023

งานวิจัยเรื่องการสร้างสรรค์ผลงานทางดุริยางคศิลป์ ชุด ต้นข้าวแห่งอัมพวา มีวัตถุประสงค์เพื่อศึกษาบริบทที่เกี่ยวข้องกับศิลปวัฒนธรรมด้านศิลปะการแสดงของจังหวัดสมุทรสงครามและ ภูมิปัญญาของเกษตรกรที่ปลูกข้าวในอำเภออัมพวา จังหวัดสมุทรสงคราม เพื่อสร้างองค์ความรู้ในการสร้างสรรค์ผลงานทางดุริยางคศิลป์ ชุด ต้นข้าวแห่งอัมพวา และเพื่อสร้างสรรค์บทประพันธ์ ชุด “ต้นข้าวแห่งอัมพวา” โดยใช้วิธีวิจัยเชิงคุณภาพ ศึกษาข้อมูลเอกสาร สังเกต ทำการสัมภาษณ์ผู้เชี่ยวชาญด้านดุริยางคศิลป์ไทย นักดนตรีไทยจังหวัดสมุทรสงคราม รวมทั้งชาวนาในอำเภอ อัมพวา จังหวัดสมุทรสงคราม และนำมาข้อมูลมาวิเคราะห์เพื่อสร้างสรรค์ผลงานตามแบบแผน ดุริยางคศิลป์ไทย ผลการวิจัยพบว่า พื้นที่ของจังหวัดสมุทรสงครามเล็กที่สุดในประเทศไทย แต่ธำรงไว้ซึ่งรากฐานทางประวัติศาสตร์และศิลปวัฒนธรรม อัมพวาเป็นแหล่งกำเนิดศิลปิน เป็นแหล่งเพาะปลูกผลไม้ที่อุดมสมบูรณ์ เป็นแหล่งทำนากุ้ง นาเกลือและนาข้าว อำเภออัมพวาเป็นเพียงอำเภอเดียวในสามอำเภอของจังหวัดที่ใช้พื้นที่ทำนาเท่านั้นคิดเป็นร้อยละ 0.5 ของพื้นที่ทั้งจังหวัด ทั้งนี้พันธุ์ข้าวที่เพาะปลูกมีหลากหลาย ต้นข้าวที่ให้ผลผลิตได้ต้องเอาชนะอุปสรรคตามธรรมชาติในการเจริญเติบโต บทเพลงมี 3 ตอน บรรเลงด้วยวงปี่พาทย์ไม้แข็งทั้งหมด ใช้กลุ่มเสียงปัญจมูลทางในเป็นหลัก ตอนที่ 1 บูชาพระแม่ธรณี พระแม่คงคา พระแม่โพสพของเกษตรกรอำเภออัมพวา จังหวัดสมุทรสงคราม ตอนที่ 2 บรรยายวัฒนธรรมข้าวของชาวนาในอำเภออัมพวา ตอนที่ 3 เฉลิมฉลองความสำเร็จและการร่วมแรงร่วมใจของเกษตรกร การเรียบเรียงหน้าทับตะโพนสำหรับเพลงบูชาในตอนที่ 1 หน้าทับกลองแขกปรบไก่ 6 ชั้น สำหรับบรรเลงในตอนที่ 2 และหน้าทับกลองแขกและโทนสำหรับการบรรเลงในตอนที่ 3 เป็นการบูรณาการองค์ความรู้ด้านดุริยางคศิลป์ไทยและภูมิปัญญาของเกษตรกรที่ปลูกข้าวในอำเภออัมพวา จังหวัดสมุทรสงคราม บทประพันธ์อาศัยเพลงต้นรากซึ่งประพันธ์โดยบรมครูของจังหวัดสมุทรสงคราม อีกทั้งได้ทำการรื้อฟื้นเพลงพวงมาลัยที่สูญหายไปจากอำเภออัมพวาแล้วนำลูกตกมาประพันธ์ทำนองเพื่อรักษาบทเพลงของท้องถิ่นไว้ในบทเพลงที่ประพันธ์ขึ้นใหม่
อันตรธาน: ปฏิบัติการภัณฑารักษ์เกี่ยวกับเรื่องเล่าขนาดย่อมในอุษาคเนย์
Authors:   , กาวีวงศ์ กฤติยา
Published: October 2023

วิทยานิพนธ์ชิ้นนี้เป็นการศึกษาแบบสหศาสตร์ที่บูรณาการความรู้เกี่ยวกับประวัติศาสตร์นิทรรศการศิลปะร่วมสมัย ปฏิบัติการภัณฑารักษ์และอาณาบริเวณศึกษา เพื่อวิเคราะห์แนวทางปฏิบัติการภัณฑารักษ์ (the curatorial) เกี่ยวกับเรื่องเล่าขนาดย่อม (small narratives) ในอุษาคเนย์ นำไปสู่การสร้างสรรค์นิทรรศการและปฏิบัติการภัณฑารักษ์ศิลปะร่วมสมัยในบริบทของภูมิภาค จากปฏิบัติการภัณฑารักษ์ในงานวิจัยนี้ ผู้วิจัยเห็นปัญหาในสามระดับ คือ ระดับท้องถิ่น ระดับภูมิภาค และระดับนานาชาติ จากปัญหาทางประวัติศาสตร์ไทยกระแสหลักที่มองว่าไทยเป็นศูนย์กลางและไม่ตกอยู่ในภาวะอาณานิคมเหมือนกับประเทศอื่นๆ ในภูมิภาค ตลอดจนกระแสความคิดเรื่องชาตินิยมและอนุรักษ์นิยม อันส่งอิทธิพลต่อการจัดวางตำแหน่งแห่งที่ของศิลปะร่วมสมัยในบริบทภูมิภาค ในแง่หนึ่งทำให้ไทยโดดเดี่ยวตนเองจากภูมิภาค แต่ในอีกด้านหนึ่งก็มีความพยายามในการแสวงหาการยอมรับในเวทีนานาชาติ จากวิธีปฏิบัติการภัณฑารักษ์โดยสร้างนิทรรศการชื่อว่า “Missing Links” ผ่านกรอบความคิดเรื่องอาณานิคมอำพราง (crypto-colonialism) และการวิเคราะห์ข้อมูลที่ศึกษาในวิทยานิพนธ์ฉบับนี้ ผู้วิจัยค้นพบแนวทางการรื้อถอนแนวคิดอาณานิคมอำพราง (de-cyptocolonization) เพื่อจัดวางตำแหน่งแห่งที่ของศิลปะร่วมสมัยไทยให้หลุดจากกรอบคิดที่มีตะวันตกเป็นศูนย์กลาง และหันกลับมายึดโยงมุมมองแบบภูมิภาคนิยม ผ่านปฏิบัติการภัณฑารักษ์ โดยงานวิจัยนี้นำเสนอการเชื่อมโยงผ่านประเด็นเกี่ยวกับความเป็นสมัยใหม่ (modernity) สภาวะของเมือง (urban conditions) การพลัดถิ่น (diaspora) และอัตลักษณ์ (identity) ทั้งนี้กระบวนการปฏิบัติการภัณฑารักษ์จึงเผยให้เห็นถึงร่องรอยของความเชื่อมโยงระหว่างไทยกับภูมิภาคอุษาคเนย์ผ่านการคัดสรรผลงานศิลปะที่แสดงให้เห็นถึงสภาวะดังกล่าว
การสร้างสรรค์นาฏยศิลป์ร่วมสมัยจากแนวคิดความหลากหลายทางเพศ
Authors:   , ถวัลย์วงศ์ศรี สรร
Published: October 2023

วิทยานิพนธ์ เรื่อง “การสร้างสรรค์นาฏยศิลป์ร่วมสมัยจากแนวคิดความหลากหลายทางเพศ” เป็นการบูรณาการความรู้และแนวคิด ความหลากหลายทางเพศ สัญญะวิทยา ความหลากหลายทางวัฒนธรรม และศิลปกรรมศาสตร์เข้าไว้ด้วยกัน การวิจัยเชิงคุณภาพและเชิงสร้างสรรค์นี้มีวัตถุประสงค์เพื่อสร้างสรรค์และค้นหาแนวคิดที่ได้หลังจากการสร้างสรรค์ผลงาน เครื่องมือในการวิจัย ได้แก่ การสำรวจข้อมูลเอกสาร การสัมภาษณ์ผู้เชี่ยวชาญสื่อสารสนเทศ การสังเกตการณ์ ประสบการณ์ส่วนตัวของผู้วิจัย และ เกณฑ์มาตรฐานศิลปิน โดยนำข้อมูลที่ได้จากการศึกษามาวิเคราะห์ ทดลอง สร้างสรรค์ ปรับปรุงแก้ไข จัดแสดงผลงานนิทรรศการ และสรุปผล ตามลำดับ ผลการวิจัยพบว่า การสร้างสรรค์นาฏยศิลป์จากแนวคิดความหลากหลายทางเพศ นำเสนอภาพลักษณ์เพศสภาพ เพศวิถี และปรากฏการณ์ทางสังคมที่สัมพันธ์กับความหลากหลายทางเพศ โดยแบ่งตามองค์ทางนาฏยศิลป์ได้ 8 ประการคือ 1) การสร้างบทแสดงขึ้นใหม่จากความหลากหลายทางเพศ 2) การคัดเลือกนักแสดงที่มีความหลากหลายทางเพศและความสามารถทางนาฏยศิลป์ 3) ออกแบบลีลาด้วยรูปแบบนาฏยศิลป์ร่วมสมัยและ แดนซ์ เธียเตอร์ 4) แนวดนตรีมีความหลากหลาย ได้แก่ แทงโก้ ป๊อปแจ๊ส อิเล็กทรอนิกา มาร์ช และคลาสสิค 5) พื้นที่การแสดงปฏิเสธการแสดงในโรงละครตามประเพณี 6) อุปกรณ์ประกอบการแสดงใช้สัญลักษณ์ของความหลากหลายทางเพศ ได้แก่ ธงสีรุ้ง 7) เครื่องแต่งกายใช้การแบ่งแถบสีธงสีรุ้งสะท้อนแนวคิดความหลากหลายทางเพศ 8) การออกแบบแสงใช้แหล่งกำเนิดแสงและสีของแสงที่ช่วยการถ่ายทอดเรื่องราวความหลากหลายทางเพศ นอกจากนี้ยังให้ความสำคัญกับแนวคิดที่ได้หลังจากการสร้างสรรค์นาฏยศิลป์ 6 แนวคิด คือ 1) แนวคิดความหลากหลายทางเพศ 2) แนวคิดการสร้างนาฏยศิลป์ร่วมสมัย 3) แนวคิดเรื่องความคิดสร้างสรรค์ในนาฏยศิลป์ 4) แนวคิดสัญลักษณ์ในการแสดง 5) แนวคิดทฤษฎีทางศิลปกรรมศาสตร์ 6) แนวคิดความหลากหลายทางวัฒนธรรม จากการจัดแสดงผลงานการฟังความคิดเห็นและตอบแบบสอบถามสรุปได้ว่ามีผู้เข้าชมที่มีความหลากหลายทางเพศมากกว่า ร้อยละ 95 พึงพอใจกับการแสดง การนำแนวคิดความหลากหลายทางเพศมาสร้างสรรค์นาฏยศิลป์ร่วมสมัยเป็นปรากฏการณ์ที่ท้าทายและสร้างความแปลกใหม่ต่อสังคม ผู้เข้าร่วมชมการแสดงแนะนำให้มีการพัฒนาและเผยแพร่ผลงานสู่สาธารณะมากขึ้น นับได้ว่านาฏยศิลป์เป็นสื่อที่สร้างความรับรู้เรื่องความหลากหลายทางเพศต่อผู้ชมได้ทุกระดับ และ ผลการวิจัยทั้งหมดที่ได้ค้นพบตรงตามวัตถุประสงค์ที่ผู้วิจัยต้องการทุกประการ
ดุษฎีนิพนธ์การแสดงเปียโน : บูรณาการแห่งภาพสะท้อนของเสียงเปียโนในศตวรรษที่ 21
Authors:   , นรบาล พรศิริ
Published: October 2023

ตั้งแต่สมัยศตวรรษที่ 18 ในยุโรป เปียโนเป็นเครื่องดนตรีที่ถูกสร้างขึ้นและมีวิวัฒนาการอย่างสมบูรณ์แบบ เปียโนมีรูปลักษณ์ที่โดดเด่นพร้อมด้วยกลไกที่สามารถสร้างเสียงที่มีความกังวาน ไพเราะ อีกทั้งยังมีระบบเพเดิลที่มีศักยภาพในการยืดความยาวของแนวประสาน ซึ่งผู้เล่นสามารถใช้เปียโนถ่ายทอดอารมณ์ความรู้สึกที่สร้างสรรค์ในบทเพลงนั้นและแสดงออกถึงความเชี่ยวชาญในการใช้เทคนิคจากเปียโนได้อย่างเต็มที่ เป็นเวลายาวนานกว่า 3 ศตวรรษที่เสียงเปียโนเป็นแรงบันดาลใจให้นักประพันธ์สร้างสรรค์ผลงานชิ้นเอกขึ้นอย่างมากมาย เปียโนยังเป็นเครื่องดนตรีที่นิยมใช้ในการแสดงเดี่ยวบนเวที สร้างเอกลักษณ์อย่างโดดเด่นในการบรรเลงร่วมกับวงซิมโฟนี หรือใช้ในการร่วมบรรเลงกับเครื่องดนตรีอื่นอย่างหลากหลาย วัตถุประสงค์ในงานวิจัยดนตรีสร้างสรรค์นี้เป็นการแสดงเปียโนคอนเสิร์ต 3 รายการโดยใช้ชื่อว่า ดุษฎีนิพนธ์การแสดงเปียโน ‘ภาพสะท้อนของเสียงเปียโนในศตวรรษที่ 21’ ผู้วิจัยจึงคัดเลือกบทเพลงในสมัยศตวรรษที่ 19-20 ซึ่งประพันธ์ในช่วงยุคทองของวรรณกรรมเปียโน บทประพันธ์ในช่วงเวลานี้ได้รับการถ่ายทอดความรู้สึกจากอิทธิพลของผู้ประพันธ์ ประกอบด้วยโครงสร้างและเสียงประสานที่อิสระ ใช้โทนเสียงที่หลากหลายในการบรรเลงและใช้ความดังเบาอย่างกว้างขวาง ผู้วิจัยได้จัดทำวิทยานิพนธ์ที่รวบรวมเนื้อหา รูปภาพประกอบคำอธิบาย ข้อมูลที่อ้างอิงจากวรรณกรรมที่เกี่ยวข้องกับพัฒนาการของเครื่องดนตรี ความเป็นมาของบทเพลง และผลของการแสดงคอนเสิร์ตนี้ ผู้วิจัยได้สร้างสรรค์เทคนิคการบรรเลงบทเพลงของนักประพันธ์แต่ละท่านมานำเสนอและตีความบทเพลงในรูปแบบของผู้วิจัยเอง ซึ่งเป็นส่วนสำคัญที่เป็นเป้าหมายของงานวิจัยนี้
การสร้างสรรค์นาฏยศิลป์ตามแนวคิดสัมมาทิฏฐิ
Authors:   , ถิระวราวิสิฐ ณรัฐวรรณ
Published: October 2023

วิทยานิพนธ์เรื่อง “การสร้างสรรค์นาฏยศิลป์ตามแนวคิดสัมมาทิฏฐิ” เป็นการผสานองค์ความรู้ทางด้านปรัชญาทางพุทธศาสนาในเรื่องสัมมาทิฏฐิ ศิลปกรรมศาสตร์ และสังคมศาสตร์เข้าด้วยกัน มีวัตถุประสงค์เพื่อศึกษาหารูปแบบผลงานการแสดง และแนวคิดที่ได้หลังจากการสร้างสรรค์ผลงาน “การสร้างสรรค์นาฏยศิลป์ตามแนวคิดสัมมาทิฏฐิ” งานวิจัยฉบับนี้เป็นการวิจัยเชิงสร้างสรรค์และการวิจัยเชิงคุณภาพ เครื่องมือที่ใช้ในการวิจัยประกอบด้วย การสำรวจข้อมูลจากเอกสารที่เกี่ยวข้อง สื่อสารสนเทศ การสัมภาษณ์ผู้ทรงคุณวุฒิ และการทดลองปฏิบัติการทางนาฏยศิลป์ จากนั้นจึงทำการรวบรวมข้อมูลเพื่อวิเคราะห์และสังเคราะห์ แล้วสรุปเป็นผลการวิจัย จากผลการวิจัย พบรูปแบบที่ใช้ในการสร้างสรรค์ผลงานการแสดง ซึ่งประกอบด้วยองค์ประกอบของการแสดงทางนาฏยศิลป์ 8 ประการ ได้แก่ 1) บทการแสดง ได้รับแรงบันดาลใจมาจากแนวคิดเรื่องสัมมาทิฏฐิ คือ ความเห็นชอบ 2) ดนตรีประกอบการแสดง ใช้การแสดงดนตรีสดบรรเลงเพลงคลาสสิก โดยใช้เครื่องดนตรีเชลโล่และเปียโนไฟฟ้า เพื่อสะท้อนความรู้สึกของการแสดงในแต่ละองก์ 3) ลีลาทางนาฏยศิลป์ ใช้รูปแบบการเต้นบัลเลต์และนาฏยศิลป์หลังสมัยใหม่ 4) นักแสดง ใช้นักแสดงที่มีความสามารถทางบัลเลต์และนาฏยศิลป์หลังสมัยใหม่ 5) เครื่องแต่งกาย ใช้รูปแบบของการแต่งกายในชีวิตประจำวัน เน้นความเรียบง่าย 6) อุปกรณ์ประกอบการแสดง ใช้ตัวอักษรประดิษฐ์คำว่า “สัมมาทิฏฐิ” เป็นฉากประกอบการแสดงตั้งแต่ต้นจนจบ 7) พื้นที่แสดง ใช้การปรับสถานที่โดยการเคลื่อนย้ายตัวอักษรประดิษฐ์คำว่า “สัมมาทิฏฐิ” ให้เข้ากับการแสดงในแต่ละองก์ 8) แสง เลือกใช้แสงในสีโทนร้อนและโทนเย็น เพื่อสื่ออารมณ์ความรู้สึกและบรรยากาศในการแสดง ส่วนแนวคิดที่ได้หลังจากการสร้างสรรค์ผลงานการแสดง ได้แก่ 1) แนวคิดปรัชญาทางพุทธศาสนาเรื่องสัมมาทิฏฐิ 2) สัญลักษณ์และการสื่อสารในการแสดงนาฏยศิลป์ 3) ความเรียบง่ายตามแนวคิดนาฏยศิลป์หลังสมัยใหม่ 4) ความคิดสร้างสรรค์ในการแสดงนาฏยศิลป์ 5) ทฤษฎีนาฏยศิลป์ ดุริยางคศิลป์ และทัศนศิลป์ 6) การสะท้อนภาพทางสังคมโดยใช้นาฏยศิลป์ และ 7) การแสดงที่สร้างสรรค์เพื่อเยาวชน จากผลการวิจัยทั้งหมดที่กล่าวมาแล้วข้างต้น ผู้วิจัยพบว่าได้ตรงตามวัตถุประสงค์ทุกประการ
ดุษฎีบัณฑิตการแสดงดนตรีสร้างสรรค์: เทคนิคและรูปลักษณ์การร้องเพลงสำหรับนักร้องเสียงบาริโทนชาวไทย
Authors:   , วิบูลย์ภาณุเวช วิภาต
Published: October 2023

ดุษฎีบัณฑิตการแสดงดนตรีสร้างสรรค์: เทคนิคและรูปลักษณ์การร้องเพลงสำหรับนักร้องเสียงบาริโทนชาวไทยนั้น เป็นการแสดงดนตรีสร้างสรรค์ที่จัดขึ้น โดยผู้เขียนได้รับแรงบันดาลใจจากความสนใจของผู้เรียนร้องเพลงในปัจจุบัน และศึกษาค้นคว้าเทคนิคการร้องเพลงของสำนักการขับร้องชาตินิยมต่าง ๆ คือ อังกฤษ เยอรมัน ฝรั่งเศส และอิตาเลียน โดยนำข้อดีที่ได้ มาผสานกับการร้องของคนไทยทำให้เกิดวิธีการร้องเพลงใหม่ที่มีวิธีการเปล่งเสียง และน้ำเสียงเป็นแบบเฉพาะตัวของผู้เขียนเอง กลไกหลักทางด้านเทคนิคและรูปลักษณ์การร้องเพลงสำหรับนักร้องเสียงบาริโทนชาวไทยนั้น ผู้เขียนได้มุ่งเน้นที่การทำงานของอวัยวะของร่างกายซึ่งเป็นแหล่งกำเนิดเสียงด้วยกัน 4 ส่วน คือ (1) ส่วนที่ทำหน้าที่ให้พลังงานกล (2) ส่วนที่ทำหน้าที่สั่นสะเทือน (3) ส่วนที่ทำให้เกิดการก้องกังวาน (4) ส่วนที่ทำให้เกิดการเกลาเสียงเพื่อสร้างสรรค์เทคนิคเสียงร้องที่เป็นนามธรรมให้เกิดเป็นรูปธรรม โดยผู้เขียนวางตำแหน่งเสียงในที่ต่าง ๆ ให้เกิดเป็นมิติของเสียงดั่งต้องการ และถ่ายทอดผ่านการแสดงขับร้อง 3 การแสดงคือ (1) The Crucifixion (2) Doctoral Voice Recital (3) The 3rd Chula International New Music Festival and Conference 2013
ดุษฎีนิพนธ์งานประพันธ์เพลง: นิทรรศการแห่งจินตนาการ
Authors:   , ภาชื่น สรัล
Published: October 2023

ช่วงปี ค.ศ. 1950 ดนตรีร็อคได้ถือกำเนิดและเติบโตแผ่กิ่งก้านสาขาไปอย่างกว้างขวางจนได้รับความนิยมจากผู้คนทั่วโลก และก้าวขึ้นมาเป็นหนึ่งในดนตรีกระแสหลัก มีการทดลองผสมผสานดนตรีร็อคเข้ากับดนตรีหลากหลายประเภท เช่น แจ๊ส เร็กเก้ ฟังค์ อิเล็กทรอนิกส์ ดนตรีคลาสสิกก็เป็นดนตรีอีกแขนงหนึ่งที่ถูกนำมาผสมผสานกับดนตรีร็อค เช่นการนำเพลงร็อคที่มีชื่อเสียงมาเรียบเรียงใหม่เพื่อบรรเลงร่วมกับออร์เคสตรา หรือการนำทำนองเพลงคลาสสิกอันเป็นที่รู้จักมาแทรกเข้ากับบางช่วงของเพลงร็อค การผสมผสานเหล่านี้เกิดขึ้นในผลงานหลายชิ้น และมักจะได้เสียงตอบรับที่ดีจากผู้ฟัง ดังนั้นจึงเป็นความคิดที่น่าสนใจ สำหรับการทดลองทำสิ่งที่แตกต่างจากการนำมาเรียบเรียงใหม่หรือแทรกบางท่อนเข้าด้วยกันอย่างผลงานชิ้นอื่น ซึ่งคือการประพันธ์เพลงสำหรับวงร็อคเพื่อบรรเลงร่วมกับออร์เคสตราโดยเฉพาะ เพื่อให้เกิดภาพของความเป็นอันหนึ่งอันเดียวกันระหว่างดนตรีทั้งสองประเภท ให้ผู้ฟังได้เข้าใจว่าดนตรีคลาสสิกไม่ใช่สิ่งไกลตัว หากแต่เป็นรากฐานของเพลงที่พวกเขาคุ้นเคย การเข้าใจรากฐานของดนตรีจะช่วยให้ทั้งผู้ฟัง และนักดนตรีรู้สึกซาบซึ้งในดนตรียิ่งขึ้น “นิทรรศการแห่งจินตนาการ ดนตรีพรรณนาสำหรับวงเชมเบอร์ออร์เคสตรา” คือดนตรีพรรณนาสำหรับการบรรเลงร่วมกันระหว่างวงร็อคและออร์เคสตรา ประพันธ์ขึ้นโดยอ้างอิงจากภาพวาดของจิตรกรเอก 4 คน ได้แก่ อาจารย์ถวัลย์ ดัชนี อาจารย์สมภพ บุตราช อาจารย์ปัญญา วิจินธนสาร และอาจารย์ประทีป คชบัว บุคลิกและสีสันเสียงของวงดนตรีทั้งสองชนิดได้ถูกผสมผสานเข้าด้วยกันก่อให้เกิดมุมมองและวิธีสื่อความหมายที่แตกต่างจากดนตรีพรรณนาชิ้นอื่น
Inviscid limit of linearly damped and forced nonlinear Schrodinger equations
Authors: Gialelis Nikolaos
Published: October 2023

We approximate a solution of the nonlinear Schrodinger Cauchy problem by solutions of the linearly damped and driven nonlinear Schrodinger Cauchy problems in any open subset of Rn and, for the case n=1, we provide an estimate of the convergence rate. In doing so, we extract a sufficient relation between the external force and the constant of damping.

For more information see https://ejde.math.txstate.edu/Volumes/2020/66/abstr.html
Monotone iterative method for retarded evolution equations involving nonlocal and impulsive conditions
Authors: Zhang Xuping , Chen Pengyu , Li Yongxiang
Published: October 2023

In this article, we apply the perturbation technique and monotone iterative method in the presence of the lower and the upper solutions to discuss the existence of the minimal and maximal mild solutions to the retarded evolution equations involving nonlocal and impulsive conditions in an ordered Banach space X $$\displaylines{ u'(t)+Au(t)= f(t,u(t),u_t),\quad t\in [0,a],\; t\neq t_k,\cr u(t_k^+)=u(t_k^-)+I_k(u(t_k)),\quad k=1,2,\dots ,m,\cr u(s)=g(u)(s)+\varphi(s),\quad s\in [-r,0], }$$ where \(A:D(A)\subset X\to X\) is a closed linear operator and -A generates a strongly continuous semigroup T(t) \((t\geq 0)\) on X, a, r>0 are two constants, \(f:[0,a]\times X\times C_0\to X\) is Caratheodory continuous, \(0<t_1<t_2<\dots<t_m<a\) are pre-fixed numbers, \(I_k\in C(X,X)\) for \(k=1,2,\dots,m\), \(\varphi\in C_{0}\) is a priori given history, while the function \(g:C_{a}\to C_{0}\) implicitly defines a complementary history, chosen by the system itself. Under suitable monotonicity conditions and noncompactness measure conditions, we obtain the existence of the minimal and maximal mild solutions, the existence of at least one mild solutions as well as the uniqueness of mild solution between the lower and the upper solutions. An example is given to illustrate the feasibility of our theoretical results.
For more information see https://ejde.math.txstate.edu/Volumes/2020/68/abstr.html
Calculation Of Incident Management Maturity Level At PT XYZ Using ITILv3 Framework
Authors: Nurhasanah Eva
Published: October 2023

One of the keys to successful information technology (IT) is good IT service management planning [1]. Implementation of ITIL also makes IT functions more valueable and user oriented, better structure and coordination in IT functions through standardization and process documentation, clear roles and responsibilities, better synchronization of various IT services and increased transparency. PT XYZ is one of the IT companies and the largest data center service provider in Indonesia. Improving service quality is a target for companies to provide good services to the IT services. Based on data in 2022, from the ITS Division, the average incident report that can be completed on time is around 78% from all services reported in IT Services. Based on the data obtained, it is necessary to evaluate the measurement of the maturity level of IT services that have been implemented at PT XYZ. The results of the overall process maturity level based on the maturity assessment used in handling incidents show that the average maturity at PT XYZ is at level 3-Defined, which means the distribution of documentation covering all processes.
The Effect of Vermicompost Fertilizer and Effective Microorganisms (EM4) on The Growth and Yield of Shallots (Allium ascalonicum L) Bima Brebes Cultivars
Authors: Nurrizky Anggif Agistha , Fadilah Nurul , Maulana Ibnu , Faqih Achmad
Published: October 2023

This study aims to determine the effect of vermicompost fertilizer dose interaction and effective microorganisms (EM4) on the growth and yield of onion plants (Allium ascalonicum L.) cultivar Bima Brebes. The research was carried out in Karangwangun Village, Babakan District, Cirebon Regency – West Java, from February to May 2023. The design used is an experimental method with a factorial pattern Group Random Design (RAK), consisting of two factors, namely vermicompost fertilizer and effective microorganisms (EM4). Application of vermicompost fertilizer (K), which consists of 3 levels, namely: K1 = 5 tons / ha, K2 = 10 tons / ha, and K3 = 15 tons / ha; Effective Microorganism Factor (EM4) (E) which consists of 3 levels, namely: E1 = EM4 5 cc / Liter of water, E2 = EM4 10 cc / Liter of water, and E3 = EM4 15 cc / Liter of water. Each treatment or experimental unit was repeated three times for a total of 27 plots. Data analysis was carried out using fingerprints and follow-up tests with the Duncan Multiple Distance Test at the level of 5%. The variables observed were plant height (cm), number of leaves per clump (strands), number of saplings per clump (fruit), tuber diameter (cm), weight of fresh tubers per clump, weight of fresh tubers per plot, weight of dry tubers per clump and per plot. The results showed that: (1) there was no interaction between vermicompost fertilizer application and effective microorganisms (EM4) on all observation parameters, (2) The independent effect of vermicompost fertilizer application had a significant effect on the average variable weight of fresh tubers per plot. Meanwhile, the treatment of effective microorganisms (EM4) has an independent effect on the average plant height variable aged 21 days after planting (HST).